
Bevezető

A polgári társadalom eszménye 

A demokratikus koalíció, a nemzeti közép kormánya magáénak vallja a civil társadalom ideáját, miközben nem akarja azt kisajátítani. A kormány nem uralkodni, hanem szolgálni akar, amit csak a polgárokkal együtt, a civil társadalmat alkotó szervezetekkel partnerségben tehet. A civil társadalom az egyik alap, melyre a kormány tevékenysége épül.
A kormány elkötelezettsége a civil társadalom eszménye mellett egyszerre elvi és gyakorlati. A kormány eltökélt szándéka, hogy a nemzetet az európai társadalomfejlődés útján tartsa, mely történetileg az állampolgári szabadság, a civil egyesülések, az önszerveződés kiteljesedésének útja. A magyar nemzet büszke lehet arra, hogy a reformkor liberális gondolkodói, s később a modern magyar társadalomtudomány legnagyobbjai mindig is ezt az utat hirdették. Vállaljuk Széchenyi István, Kossuth Lajos, Eötvös József, Hajnal István, Erdei Ferenc, Bibó István, Szüts Jenő örökségét.

Magyarország civil társadalma

A civil társadalom kialakulása jelentős történeti előzményekre tekint vissza Magyarországon, melyek ereje ugyan megtört 1938 és 1989 között, de hagyományuk megmaradt. A rendszerváltás a civil társadalom újjászületését és megerősödését hozta magával. A civil társadalom szerveződéseinek életritmusa nem követheti a választási ciklusokat. A civil társadalom jelentősége éppen onnan való, hogy működése független a mindenkori kormánytól. A demokratikus koalíció, a nemzeti közép kormánya minden erővel azon lesz, hogy szélesítse és erősítse a civil társadalmat, mely a valóban demokratikus társadalomszerveződés szilárd alapja.

Nincs demokrácia, nincs nemzeti összefogás társadalmi párbeszéd, működő érdekképviseleti rendszer és erős civil társadalom nélkül. A jövő Magyarországa akkor kínálhat lakóinak biztonságot és jólétet, ha az állampolgárok számíthatnak érdekeik és törekvéseik szervezett képviseletére, ha a közélet együttműködésre és szolidaritásra épül. A képviseleti demokrácia intézményrendszere mellett a kormányzat fontosnak tartja a közvetlen demokrácia érvényesülését, amelynek folyamatosan létező megtestesítői a civil szervezetek. A civil szféra olyan emberi értékek megtestesítője, mint a függetlenség, az egyéni kezdeményezés, a pluralizmus és a szolidaritás.

A civil szervezetek működését olyan kormánypolitika szolgálja, amelyik nélkülözhetetlennek tartja a kormányzati és helyi hatalom feletti civil ellenőrzést, az állami-önkormányzati, a piaci és civil szervezetek közötti munkamegosztást és együttműködést. Tiszteletben tartja a szervezetek függetlenségét, bővíti forrásaikat, támogatásukat nem rendeli alá pártpolitikai szempontoknak. Felismeri, hogy az állami funkciók gyakorlásának hatékonyságát javítja a közfeladatok ellátásának – egészben vagy részeiben történő – társadalmasítása, az állami szervek és intézmények együttműködése a civil szektorral.

A rendszerváltás óta eltelt idő szükségképpen kevés volt ahhoz, hogy a civil társadalom fejlődésével elégedettek lehessünk. A Kormány ezért arra törekszik, hogy az elért eredmények megőrzése, a civil társadalom már kiépült szerkezeteinek megtartása és megerősítése mellett tovább épüljön a polgári demokrácia eszményét megtestesítő társadalom. A Kormánytól természetesen távol áll a közvetlen beavatkozás, a paternalisztikus gyámkodás, ezért azt várja, hogy az állampolgárok teremtsék meg és fejlesszék tovább a polgárok társadalmát, önmagukért és társaikért. Magyarország csak így lehet mindenkié.
A Kormány – alkotmányos kötelezettségeinek megfelelően – felelősséget érez a határon túli magyar civil társadalomért és támogatja azt. Elősegíti az anyaországi és a határon túli magyar civil szféra együttműködését, a kapcsolatok fejlődését. A határon túli magyar civil szektor erősödése a magyarság szülőföldön való megmaradásának, nemzeti identitásának egyik alapfeltétele.
I. A magyarországi civil szektor jellemzői

Hazánkban mára elfogadott paradigmává vált az, hogy a piacgazdaságra és a demokráciára épülő társadalmakban törvényszerűen jön létre a három szektor: a piaci, az állami (önkormányzati) és a civil szféra. 
Kialakulóban van a három szféra közötti munkamegosztás és együttműködés, ugyanakkor a folyamatban egyidejűleg jelen van az eredmények mellett az esetlegesség, a szabályozatlanság (vagy éppen az erős túlszabályozottság) és a bizonytalanság is. 

Tapasztalható fogalmi tisztázatlanság: a civil társadalom szélesebb, mint a formalizált civil szervezetek összessége, hiszen magában foglalja az informális közösségeket és egyéni kezdeményezéseket is. A nemzetközi szakirodalom pontosan definiálja azokat az ismérveket, amelyek a civil szervezeteket jellemzik: intézményesültség, belső szervezeti struktúra, kormánytól való függetlenség, saját képviselet, önkormányzatiság, profitfelosztás tilalma, önkéntesség. A direkt politikai és vallási tevékenységre létrehozott szervezeteket nem tekintik a klasszikus civil szervezetek közé tartozóknak. Ezen ismérveket a hazai szakirodalom is megerősíti. 
Magyarországon ma a hatályos jogszabályok szerint mintegy 60 ezer, a fenti ismérveknek többnyire megfelelő különböző típusú nonprofit szervezetet tartanak nyilván a bíróságok, és közülük a KSH mintegy 47 ezret tekint működőnek. A félszázezres nagyságrend jelzi, hogy a rendszerváltás óta eltelt időszakban elsősorban a mennyiségi fejlődés volt a jellemző, amely mindenekelőtt a 90-es évek első felében volt robbanásszerű.

A nagyszámú civil közösség egyre inkább keretet biztosít a társadalmi önszerveződésnek, megjelentek az autonómia, az önkéntesség, az öntevékenység, az adományozás klasszikus jegyei, polgárok tízezreinek nyújtva színteret egyéniségük kiteljesedéséhez. 

Megkezdődött a közszolgáltatások többszektorúvá válása, mindenekelőtt az oktatás, a kultúra, az egészségügyi és szociális ellátás területén nyújtanak alternatívát vagy többletlehetőségeket a civil szervezetek. A civilek kreativitása, empátiaképessége kitapinthatóvá vált a társadalmi lét perifériájára szorultakkal való foglalkozásban. Egy évtized alatt kifejlődött a magyar civil szektor, amely rendkívül tagolt és sokszínű. Megtalálhatóak:

· az öntevékeny;

· a szolgáltató;

· az adománygyűjtő és adományosztó;

· az érdekképviseleti szervezetek;

· valamint ezek szövetségei és ernyőszervezetei.

Az előzőekben bemutatott pozitív tendenciákkal együtt is a szektor több feszültséggel küzd:
· Lezajlott egy erős differenciálódás. Számbeli többségben vannak a klasszikus szervezetek (magánalapítványok, egyesületek, társadalmi szervezetek), amelyek túlnyomó többsége gazdaságilag gyenge és törékeny. A szektor 5,4 %-át kitevő közalapítványok, köztestületek és közhasznú társaságok ugyanakkor az összbevétel 40 %-ával rendelkeztek 2000-ben, illetve fővárosi székhelyű szervezetek kapták a bevételek 63 %-át. Kialakult egy szűk professzionalizálódott, zömmel költségvetési forrásokból gazdálkodó, az államhoz, illetve az önkormányzatokhoz erősen kötődő szervezeti kör.

· A 2001-2002. évi költségvetési törvény 47 rovatban közel 150 milliárd forint, a civil szervezetek által elérhető forrást nevesít minden rendező elv és átláthatóság nélkül. A nyilvánosság korlátozottsága miatt a civil szervezetek nagy része nem is tud ezen források elérhetőségéről, nincs tájékoztatás ezek felhasználásáról.

· Összességében a szektor bevételén belül a költségvetési források aránya 2000-ben 28,4 % volt (2002-ben valószínűleg eléri a 30 %-ot), és ez a korábbi évekhez képest ugyan emelkedő, de még mindig elmarad az európai uniós országoktól (40-60 %). A magyar civil szektor az állam és az önkormányzatok által alulfinanszírozott, illetve a költségvetési források eloszlása egyenetlen.
· A rendszerváltás óta eltelt években – eltérő intenzitással - a civil szektorban is érvényesült az „állami dominancia” elve, amely felerősítette a megosztottságot, a szolidaritás hiányát és a paternalisztikus várakozásokat. A politikai függőség érzete az elmúlt négy évben különösen kitapinthatóvá vált. 

· A szervezetek státus-szabályainak kialakítása óta megérett az idő a gazdálkodási jogszabályok differenciálására. Ma majdnem ugyanazon nyilvántartási, adatszolgáltatási, bevallási kötelezettségek vonatkoznak a százezer és a százmillió forintos bevétellel gazdálkodó szervezetre.

· A szektor megosztott, az együttműködés helyett inkább a rivalizálás dominál. Nem alakult ki az egységes képviseleti modell, néhány ernyőszervezet működik, némely pedig igyekszik önmagát a civil társadalom egyedüli, legitim képviselőjeként feltüntetni.

A szektor objektív fejlődése, a felhalmozódott tapasztalatok, a társadalomban lévő demokratizálódási igény és a közjó akarása, valamint a politikai környezet változása lehetőséget teremtenek arra, hogy a következő évek a magyarországi civil szervezetek minőségi változásának időszaka legyenek. Ehhez egyik szükséges feltétel a tudatos kormányzati civil stratégia, amely egyidejűleg toleráns és önkorlátozó is. 

II. A kormányzat civil stratégiájának ALAPELVEI
A kormányzati civil stratégia alapelvének kulcsmondata a kormányprogram II. fejezetének az állam feladataival foglalkozó „A” bekezdés 4. pontjának címe: ”Autonóm civil társadalmat partnernek tekintő állam”. Ebből fakadóan a kormány:

· felismeri és elismeri a civil szervezetek jelentőségét a társadalmi demokratizmus kiteljesedésében, a polgári szabadságjogok és a személyiség megvalósításában;

· tiszteletben tarja a civil szerveződések függetlenségét, természetesnek tartja és igényli a civil társadalom kontrollját;

· meg kívánja szüntetni a civil szerveződések politikai függőségét;

· úgy tekint a civil szervezetekre, mint az Európai Unióhoz történő csatlakozás során a kultúrák, a polgárok, az egyéni sorsok csatlakozásának fontos színterére;

· nélkülözhetetlennek tartja a civil szervezetek tevékenységét az önkéntesség, az öntevékenység, az önsegélyezés és a társadalmi szolidaritás országformáló erejében, a mindennapok sokszínűségének megteremtésében;

· a társadalmi párbeszéd és érdekegyeztetés szerves részének tekinti a civil szervezeteket és azok által legitimizált képviselőket;

· a nyitott jogalkotás szellemében biztosítja a civil szervezetek részvételének lehetőségét a jogszabályok előkészítésében, véleményezésében;

· biztosítja a civil szervezetek működésének jogszabályi feltételrendszerét;

· közreműködik a civil szervezetek tevékenységéhez és működéséhez elengedhetetlen pénzügyi források megteremtésében;

· épít a civil szervezetekre a közszolgáltatások teljesítésében, a szektorsemlegesség elve alapján kész az egészségügy, az oktatás, a szociális ellátás, a kultúra, a környezetvédelem stb. területén a minél szélesebb munkamegosztásra;

· a tudás alapú társadalom és az informatikai társadalom kiépítésének szerves résztvevőjeként számít a civil szervezetekre;

· megteremti a jogszabályi feltételeit a civil szervezetek bekapcsolódásának a területfejlesztés és a regionalitás folyamataiba;

· épít a civil szervezetek tevékenységére az érdekvédelem különböző területeinek ellátásában (pl. fogyasztó-, környezetvédelem, emberi, kisebbségi, betegjogok stb.);
· kész az egyenrangú partneri kapcsolatokra a szektor által delegált, választott legitim képviselőkkel;

· elvárja a közigazgatás valamennyi szervezetétől a felsorolt elvekkel történő azonosulást, és szemléletével, intézkedéseivel követendő példát mutat az önkormányzatoknak.

III. A kormányzat civil stratégiájának elemei

1. A kormány átláthatóvá, konzisztenssé és egyszerűbbé teszi a civil szervezetek működését, gazdálkodását meghatározó jogszabályokat, és ennek érdekében gondoskodik a szükséges törvényjavaslatoknak az Országgyűléshez történő benyújtásáról.
· Szükséges a civil szervezetek létrejöttét és működését szabályozó státusztörvények (egyesülési jogról szóló törvény, Polgári Törvénykönyv) módosítása, a megváltozott körülményekhez történő igazítása. Meg kell vizsgálni a civil szektor átfogó törvénye kezdeményezésének szükségességét és lehetőségét.
· A Polgári Törvénykönyv folyamatban lévő reformja keretében, illetve ahhoz kapcsolódóan mérlegelni kell egy önálló alapítványi törvény megalkotásának lehetőségét. 

· Öt év tapasztalatainak birtokában elemezni kell a közhasznú szervezetekről szóló 1997. évi CLVI. törvény hatályosulását, és el kell végezni annak felülvizsgálatát, valamint a belső jogharmonizációt.

· Az államháztartás rendjéről szóló törvényben és kormányrendeletekben pontosítani szükséges a közhasznú szervezetekhez történő feladat-kihelyezés, a közfeladat ellátásában történő együttműködés eljárási és pénzügyi szabályait.

· Át kell tekinteni az úgynevezett „1 %-os” törvényt (1996. évi CXXVI. tv.) Különösen meg kell fontolni:

· a kedvezményezettek körének „civilesítését” (jelenleg ugyanis alapprogramok, költségvetési intézmények és egyéb szervezetek is lehetnek kedvezményezettek);

· meg kell teremteni annak a feltételét, hogy az adózók által nem rendelkezett 1 % is a civil szektor érdekeit szolgálja (amint az a másik 1% esetében az egyházak javára már megtörtént). 

· A számviteli szabályok felülvizsgálata mellett szükséges a működési és gazdálkodási jogszabályok bevételi nagyságrend szerinti differenciálása, hiszen a  nonprofit szervezetek közel felének (48,5 %) bevétele nem éri el az évi 500 ezer forintot. A számviteli törvény szerinti egyéb szervezeteknél évi 50 millió forint bevétel alatt továbbra is lehetséges az egyszeres könyvvitel választása. 

2. A kormány érzékelhetően növeli a civil szervezetek részére biztosított források nagyságrendjét, és ennek érdekében gondoskodik a szükséges törvényjavaslatoknak az Országgyűléshez történő benyújtásáról. Cél, hogy a kormányzati ciklus végére a szektor összbevételén belül a költségvetési eredetű bevétel elérje az európai uniós országok alsó határát, a 40 %-ot! Ezzel egyidejűleg a kormányzat biztosítja és számon kéri a közpénzek pályázhatóságának, odaítélésének és felhasználásának nyilvánosságát:

· A költségvetési eredetű pályázati forrásokhoz történő hozzájutás mellett egyre inkább növelni kell a normatív támogatásokat, és csökkenteni szükséges az egyéni elbírálású döntéseket. Ennek objektív alapja a közfeladatok ellátása szektorsemlegességének megvalósítása.

· A közfeladatok átvállalásával, kihelyezésével párhuzamosan biztosítani szükséges az ezzel járó források átadását is.

· Tételesen szükséges elvégezni az éves költségvetési törvényben nevesített támogatások felülvizsgálatát, ki kell alakítani a követhető rendező elvet.

· Meg kell követelni a kizárólag állami (költségvetési) alapítású alapítványok közalapítvánnyá történő átalakulását, és ettől kell függővé tenni a további finanszírozást.

· A kormány törvényjavaslatot nyújt be a Nemzeti Civil Alapprogram létrehozására. Az alapprogram forrását képezi az adózók által nem rendelkezett Szja 1 % és más bevételek. A Nemzeti Civil Alapprogramból támogatások odaítélését végző testületekben többséget kell biztosítani a civil szektor képviselőinek. A Nemzeti Civil Alapprogram létrehozása nem jár együtt más civil források csökkentésével. 

· Külön problémát jelent a feladat-átvállalásokhoz nem jutó, a programfinanszírozást biztosító pályázatokon esélytelen, többnyire egy-egy kisközösségnek fontos (de a civil lét tekintetében rendkívül hasznos) kis szervezetek működési támogatása. A Nemzeti Civil Alapprogram (és az ehhez hasonló számos helyi alap) erre is megoldást jelent.

· Meg kell vizsgálni annak lehetőségét, hogy a civil szervezetek vállalkozási eredményük cél szerinti tevékenységre történő visszaforgatása esetén mentesüljenek a visszaforgatott hányadot terhelő társasági adó megfizetésének kötelezettsége alól. 

3. A civil szervezetek részesei és aktív közreműködői lesznek az ország jövőjét meghatározó stratégiai kérdések eldöntésének. A kormányzati ciklus kiemelkedően legfontosabb sorskérdése Magyarország csatlakozása az Európai Unióhoz. Az ország csatlakozása a magyar civil szektor integrációját is jelenti, amelynek során minden egyes állampolgár és minden egyes civil szerveződés is illeszkedik az európai dimenziókba. A szektor szervezetei különösen sokat tehetnek a referendum sikeréért, az uniós ismeretek lakosságnak szóló interpretálásában. E terülten különösen fontos:

· az Unióban működő politikák integrálásának hatásai a gazdaságra;

· az áru, a szolgáltatás, a személyek szabadsága és a tőke szabad mozgása a civil szektor szempontjából;

· a nemzetközi fejlesztési és segélyszervezetekkel való kapcsolatfelvétel, és a civil szervezetek számára igényelhető sokszínű uniós támogatások;

· a kormányzat segítsége az uniós források civil szervezetek számára történő hatékony eléréséhez;

· az Európai Unió állásfoglalásainak és iránymutatásainak beépítése a magyar jogszabályokba;

· a nemzeti érdekek és az európaiság egyidejű megjelenítése.

A szektor függetlenségének biztosítása, a civil szervezeteknek átadott források és támogatások átláthatósága, a civil szolgáltatások professzionalizmusa egyformán fontos uniós elvárások. A kormány a jogszabályalkotás és a szektorral történő együttműködése során érvényesíti ezeket a normákat. 

4. A központi költségvetés forrásaiból pályázati támogatást elnyerő civil szervezetek egységes nyilvántartása lehetőséget teremthet a párhuzamos finanszírozások kizárására, illetve a társfinanszírozási rendszer fejlesztésére és nyomon követésére, a finanszírozási mechanizmus aránytalanságainak, hiányainak, területi következetlenségeinek, ágazati eltéréseinek feltárására. Távlati cél a köztartozások nyilvántartásának egyszerűbbé tétele, a támogathatósági igazolások bürokratizmusának csökkentése. 

5. A szektor komoly erőforrása lehet a magánadományozás és az önkéntesség. A magánszemélyek ma a hatályos Szja törvény szerint készpénztámogatásuk 30 %-át igényelhetik vissza az adójukból, a közhasznú szervezetek esetében maximum 50 ezer, a kiemelkedően közhasznú szervezetek esetében maximum 100 ezer forint határig. Ezek a tételek nem ösztönzők. A magánszemély sem dologi adománya, sem önkéntes munkavégzése után nem juthat kedvezményhez. Stratégiai cél, hogy a magánszemélyek növekvő mértékben járuljanak hozzá a civil szervezetek forrásaihoz, ezért a következőket szükséges mérlegelni:

· az Szja szerint adózó támogató adományának növekvő részével csökkenthesse adóját; 

· az önkéntes munka nagyobb társadalmi megbecsülését, az önkéntes munkát ösztönző törvényi rendelkezések meghozatalát.
6. A kormányzati stratégia fontos eleme, hogy a szektor feltételrendszerét kialakító, annak érdekeit szolgáló jogszabályok, intézkedések a civil szervezetek közreműködésével és javaslataival készüljenek el. Mind kormányzati, mind szakminisztériumi szinten szükséges megteremteni azokat az együttműködési mechanizmusokat és kommunikációs csatornákat, amelyek az interaktív kapcsolattartást biztosítják. Empátiával és toleranciával kell fogadni a sokszínű, gyakran egymásnak ellentmondó, egymással rivalizáló véleményeket. A civil szektor feltételrendszerének nagyon fontos eleme az a megértő attitűd, amellyel a kormányzat és a kormányzati szervek képviselői viseltetnek az államigazgatásban gyakran járatlan civilek iránt. Ezt elősegítendő a közigazgatási szakvizsga, illetve a szakmai képzések részévé kell tenni a civil szektorral és a nonprofit szervezetekkel kapcsolatos ismereteket.

7. Miután a civil szervezetek – eltérő nagyságrendben ugyan – az élet minden területén jelen vannak (oktatás, kultúra, egészségügyi és szociális ellátás, környezetvédelem, közbiztonság, sport, településfejlesztés, fogyasztóvédelem, emberi jogok védelme stb.), a szektort érintő jogszabályokon kívül természetes módon kapcsolódnak a nyitott jogalkotás teljes folyamatába. A megalkotásra kerülő lobbytörvény és érdekképviseleti törvény külön fejezetben foglalkozzon a civil szervezetek lehetőségeivel.

8. A magyarországi civil szektor 2000-ben 62,5 ezer munkaviszonyban állót foglalkoztatott, és a közreműködő önkéntesek száma meghaladta a 400 ezer főt. Mind a foglalkoztatottak, mind az önkéntesek száma – a közfeladatok tudatos áthelyezése és átvállalása következtében is – törvényszerűen növekszik a jövőben, és ez a munkahelyek teremtésének új színtere is lehet. A humánerőforrás fejlesztése a civil szektorban is követelmény. A felsőoktatásban és a szakképzésben egyaránt lehetséges és szükséges a civil társadalmi és nonprofit szakmai ismeretek oktatása akkreditált, illetve OKJ-s képzési keretek között. A szféra iránt érdeklődő jövendő diplomások részére célszerű az ösztöndíjak és külföldi tanulmányutak lehetőségének bővítése, ugyanakkor nem lehet stratégiai cél önálló nonprofit szakok indítása. 

9. A kormányzati informatika érdemi és sokoldalú felhasználói, az információs társadalom kialakításában a kormányzat komoly partnerei lehetnek a civil szervezetek. A Teleházak, a Civil Szolgáltató Központok, a civil informatikai kezdeményezések a helyi civil közösségek legfontosabb információs bázisai, amelyek az interaktív információcsere, az elektronikus ügyintézés megteremtői és folytatói is lehetnek. E tevékenységre alkalmasak a közművelődés intézményei, valamint a vállalkozási formában működő informatikai bázisok is. A kormányzat stratégiai célja és elemi érdeke is ezen szervezetek helyzetbe hozása, az objektív feltételek kialakításában való közreműködés. 

10. A kormány időszerűnek és fontosnak tartja, hogy a megyeszékhelyek után a fővárosban is létrejöjjön a Budapesti Régió Civil Szolgáltató Központja. Ezt kész – az autonómia tiszteletben tartása mellett – anyagi eszközökkel is támogatni, együttműködve a fővárosi önkormányzattal. 

11. A kormány a társadalomban – így a civil szektorban is – lezajló folyamatok valós értékelésekor nem nélkülözheti a statisztikai adatszolgáltatást és a kutatásokat, beleértve a közzétételt és a hozzáférést. A szektor általános tendenciáinak érzékelésén túl különösen fontos azon specifikus kutatások ösztönzése és támogatása, amelyek a közszolgáltatások átvételének hatását, az uniós csatlakozás következményeit, az önkéntességet, a társadalom demokratizálódását – és ezekben a civil szerepvállalást elemzik.

12. A kormány és a civil szektor közötti partneri viszony szükségessé teszi a szektor legitim képviseletét, amelynek kialakítása a civil társadalom belügye. A kormányzat alapvető stratégiai érdeke az, hogy ennek autonóm kialakításához megadja az igényelt támogatást. Az eddigi sikertelen próbálkozások, a jelen helyzetben zajló szenvedélyes viták nagyfokú tapintatot és önkorlátozást igényelnek, ugyanakkor a legitim civil képviselet megoldatlansága vagy hosszadalmas elhúzódása a szektornak sem érdeke. E civil érdekképviselet jogosítványai lehetnek:

· részvétel a szektorális jogszabályok előkészítésében;

· a Nemzeti Civil Alapprogram civil oldalának delegálása;

· az éves költségvetési törvényekben a civil szektorhoz kapcsolódó fejezetek véleményezése;

· a szektorális szintű érdekek megjelenítése a társadalmi párbeszéd kormányzati szintű testületei előtt, a különböző érdekérvényesítési eljárásokban és folyamatokban;

· az állami tevékenységek továbbfejlesztésének kezdeményezése;

· minden olyan érdekképviseleti funkció gyakorlása, amelyet az érdekképviselet szükségesnek tart. 
13. A kormány és a majdani civil képviselet a szektor szakértőinek bevonásával megvizsgálja egy civil köztestület létrehozásának társadalmi szükségességét és törvényi feltételeit. E köztestület feladatai lehetnek többek között:

· közreműködik a civil szervezetek nyilvántartásában;

· véleményt nyilvánít a közhasznú jogállás elbírálásában;

· ellátja az ezzel kapcsolatos felügyeletet;

· gyűjti, nyilvántartja a közhasznúsági jelentéseket és az 1 % felhasználásáról szóló beszámolókat;

· megkeresésre szakkérdésekben közreműködik a nyilvántartási és törlési eljárás, valamint a törvényességi felügyeleti, számvevőszéki, adóhatósági, közigazgatási eljárás során;

· kiadja a Köztámogatási Értesítőt;

· szakértői tevékenységet lát el civil szakmai kérdésekben;

· megkeresésre jogi információs tevékenységet, jogigazolást, jogvitát megelőző döntnöki funkciót lát el;

· szolgáltatásokat (információ, pályázatok, jogi és pénzügyi tanácsadás, képzés stb.) nyújt a civil szervezeteknek.

14. Az egységes civil kormányzati stratégia kialakításának felelőse és a koordinátora a MEH KITKH Civil Kapcsolatok Főosztálya, amely egyidejűleg ellátja a Civil Koordinációs Tárcaközi Bizottság titkársági feladatait. A főosztály kapcsolatot tart a minisztériumok civil kapcsolatokkal foglalkozó szervezeti egységeivel. Képviseli a kormányzatot a szektor szereplőivel folytatott találkozókon, a civil szférát átfogó rendezvényeken.
IV. A Jelen Dokumentumban foglalt stratégia megvalósítása érdekében a kormány partnerként kész megállapodást kötni a magyar civil társadalommal.

Budapest, 2002.december 2. 

